ddrg/super_eurlex huggingface dataset:
A Tanács határozata

(1977. március 29.)

az atomerőművek finanszírozásához való hozzájárulás céljából nyújtott Euratom- kölcsönökre vonatkozó szerződéskötésnek a Bizottság részére történő engedélyezéséről szóló 77/270/Euratom határozat végrehajtásáról

(77/271/Euratom)

AZ EURÓPAI KÖZÖSSÉGEK TANÁCSA,

tekintettel az Európai Atomenergia-közösséget létrehozó szerződésre,

tekintettel az atomerőművek finanszírozásához való hozzájárulás céljából nyújtott Euratom-kölcsönökre vonatkozó szerződéskötésnek a Bizottság részére történő engedélyezéséről szóló, 1977. március 29-i 77/270/Euratom tanácsi határozatra [1] és különösen annak 1. cikkére,

mivel azoknak a kölcsönöknek a legmagasabb összegét, amelyek felvételére az Európai Atomenergia-közösség nevében a Bizottságot felhatalmazták, 500 millió európai elszámolási egységben kell rögzíteni;

mivel a Bizottságnak ennek megfelelően tájékoztatnia kell a Tanácsot akkor, amikor a végrehajtott ügyletek teljes értéke elérte a 300 millió európai elszámolási egységet azért, hogy a Tanács a megszerzett tapasztalatok fényében dönthessen új összeg meghatározásáról,

A KÖVETKEZŐKÉPPEN HATÁROZOTT:

Egyetlen cikk

A 77/270/Euratom határozat 1. cikke szerint meghatározott olyan kölcsönökre köthető szerződés, amelyek összértéke nem haladja meg az 500 millió európai elszámolási egységet; az európai elszámolási egységet a 75/250/EGK határozat [2] rögzíti.

Amikor a végrehajtott ügyletek teljes értéke eléri a 300 millió európai elszámolási egységet, a Bizottság tájékoztatja a Tanácsot, amely a lehető legkorábban, egyhangú határozattal dönt az új összegről.

Kelt Brüsszelben, 1977. március 29-én.

a Tanács részéről

az elnök

T. Benn

[1] HL L 88., 1977.4.6., 9. o.

[2] HL L 104., 1975.4.24, 35. o.

--------------------------------------------------
A Tanács határozata

(1976. december 21.)

a közbeszerzési tanácsadó bizottság létrehozásáról szóló 71/306/EGK határozat módosításáról

(77/63/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a Bizottság javaslatára,

mivel a Tanács által a közbeszerzési szerződések területén elfogadott intézkedések végrehajtása olyan problémákat vethet fel, amelyeket kívánatosnak tűnik az építési beruházásra irányuló közbeszerzések területén felmerülő problémákkal közösen megvizsgálni;

mivel e célból tanácsos kibővíteni az építési beruházásra irányuló közbeszerzésekkel foglalkozó tanácsadó bizottság funkcióját és összetételét,

A KÖVETKEZŐKÉPPEN HATÁROZOTT:

1. cikk

A 71/306/EGK határozat a következőképpen módosul:

a) az 1. cikkben az "az építési beruházásra irányuló közbeszerzések" kifejezés helyébe a "közbeszerzési szerződés" kifejezés lép;

b) a 2. cikk közvetlenül a "az építési beruházásra" kifejezés az "és áru beszerzésére" kifejezéssel egészül ki;

c) a 3. cikk második bekezdésében az "egy póttagot" szavakat el kell hagyni, és helyükbe az "egy vagy két póttagot" szavak lépnek.

2. cikk

A határozat hatálybalépésének napjától kezdve a bizottság neve a közbeszerzési tanácsadó bizottságra változik.

3. cikk

Ezt a határozatot az Európai Közösségek Hivatalos Lapjában ki kell hirdetni.

Ez a határozat kihirdetésének napján lép hatályba.

Kelt Brüsszelben, 1976. december 21-én.

a Tanács részéről

az elnök

A. P. L. M. M. van der Stee

--------------------------------------------------
A Tanács határozata

(1977. július 25.)

az Állattenyésztés-techikai Állandó Bizottság létrehozásáról

(77/505/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a Bizottság által benyújtott határozattervezetre,

mivel kívánatos, hogy olyan esetekre, amikor a Tanács az állattenyésztés terén hatáskörrel ruházza fel a Bizottságot, létrejöjjön egy a tagállamok szakértőiből álló bizottság, azzal a céllal, hogy biztosítsa a tagállamok és a Bizottság szoros együttműködését, és az utóbbi számára lehetővé tegye, hogy szakértőkkel konzultáljon;

mivel továbbá kívánatos az is, hogy ezen együttműködés kiterjedjen minden olyan területre, amelyre az e témakörben megállapított közösségi jogszabályok vonatkoznak; mivel ezért az említett bizottságot fel kell hatalmazni arra, hogy az e területekhez kapcsolódó bármely kérdést megvizsgálhasson,

A KÖVETKEZŐKÉPPEN HATÁROZOTT:

1. cikk

Ezennel létrejön az Állattenyésztés-technikai Állandó Bizottság (a továbbiakban: "bizottság"), amely a tagállamok képviselőiből és a Bizottság képviselőjéből, mint elnökből áll.

2. cikk

A bizottság elvégzi a Tanács által az állattenyésztés területén elfogadott rendelkezések által ráruházott feladatokat, az azokban meghatározott esetekben és feltételek mellett.

A bizottság továbbá bármely egyéb, e területen felmerülő, az elnök által saját kezdeményezésére, vagy a tagállamok képviselőinek kérésére a bizottság elé terjesztett kérdést is megvizsgálhat.

3. cikk

A bizottság elfogadja saját eljárási szabályzatát.

Kelt Brüsszelben, 1977. július 25-én.

a Tanács részéről

az elnök

H. Simonet

--------------------------------------------------
A Tanács határozata

(1977. június 14.)

a Vámegyüttműködési Tanácsnak az áruk vámtarifákba történő osztályozására vonatkozó nómenklatúra módosításáról szóló, 1976. június 18-i ajánlásának elfogadásáról

(77/412/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 28. és 113. cikkére,

tekintettel a Bizottság ajánlására,

mivel a kilenc tagállam az áruk vámtarifákban történő osztályozására vonatkozó nómenklatúráról szóló, 1950. december 15-i brüsszeli egyezményt megkötő Szerződő Fél; mivel a közös vámtarifa ezen a nómenklatúrán alapul;

mivel a Vámegyüttműködési Tanács a Szerződő Feleknek ajánlást tehet az egyezmény és ennek alapján az egyezmény részét képező nómenklatúra módosítására; mivel 1976. június 18-án a Tanács ajánlást tett a nómenklatúra módosítására;

mivel az egyezmény értelmében a belga külügyminisztérium minden javasolt módosítástervezet szövegéről tájékoztatja valamennyi Szerződő Felet, valamint az összes többi aláíró fél és csatlakozó állam kormányát, és a szöveg elfogadottnak tekintendő, ha a Szerződő Felek a tájékoztatás napjától számított hat hónapon belül nem emelnek kifogást; mivel kifogás hiányában a módosítás a fent említett időszak lejártát követő hat hónap múlva hatályba lép, és valamennyi Szerződő Fél vámtarifáit az utóbb említett időszak végére hozzá kell igazítani a módosított nómenklatúrához;

mivel a belga külügyminisztérium az 1976. június 18-i ajánlás szövegéről 1976. december 20-án tájékoztatta a Szerződő Feleket abból a célból, hogy az ajánlás 1976. december 31-étől kezdődően hatályba léphessen; mivel következésképpen 1977. július 1-jén az ajánlás elfogadottnak tekintendő, ha senki nem emelt kifogást annak egy része vagy egésze ellen;

mivel az ajánlás egyetlen része ellen sem emeltek kifogást,

A KÖVETKEZŐKÉPPEN HATÁROZOTT:

Egyetlen cikk

A Vámegyüttműködési Tanácsnak az áruk vámtarifákban történő osztályozására vonatkozó nómenklatúra módosítására irányuló 1976. június 18-i ajánlását 1978. január 1-jétől kezdődő alkalmazással a Tanács elfogadja.

Kelt Luxembourgban, 1977. június 14-én.

a Tanács részéről

az elnök

T. Benn

--------------------------------------------------
Az európai beruházási bank kormányzótanácsának határozata

(1977. december 30.)

az Európai Beruházási Bank alapokmányának a bank elszámolási egysége új meghatározásának bevezetésével összefüggő módosításáról

AZ EURÓPAI BERUHÁZÁSI BANK KORMÁNYZÓTANÁCSA,

mivel 1977. október 1-jén hatályba lépett az Európai Beruházási Bank alapokmányáról szóló, 1975. július 10-én aláírt jegyzőkönyv különböző rendelkezéseit módosító megállapodás;

mivel a 4. cikk (1) bekezdése és a 7. cikk (4) bekezdése új rendelkezéseinek megfelelően a Kormányzótanács az Igazgatótanács javaslata alapján meghozott egyhangú határozatával módosíthatja az elszámolási egység meghatározását és az elszámolási egységekben kifejezett összegek nemzeti valutára történő átszámítási alapját;

tekintettel az Igazgatótanács 1977. november 10-i javaslatára,

A KÖVETKEZŐKÉPPEN HATÁROZOTT:

(1) Az elszámolási egység meghatározása a bank alapokmánya 4. cikke (1) bekezdése második albekezdésében a következőképpen módosul:

"Az elszámolási egység értéke megegyezik az egyes tagállamok nemzeti valutájában kifejezett következő összeggel:

német márka | 0,828 |

font sterling | 0,0885 |

francia frank | 1,15 |

olasz líra | 109 |

holland forint | 0,286 |

belga frank | 3,66 |

luxemburgi frank | 0,14 |

dán korona | 0,217 |

ír font | 0,00759" |

(2) Az alapokmány 7. cikkének (3) bekezdése, amely a bank elszámolási egységének a nemzeti valutára történő átszámításának módszerét határozza meg, a következőképpen módosul:

"E cikk alkalmazásában valamely tagállam nemzeti valutájának a 4. cikkben meghatározott elszámolási egységhez viszonyított paritása azonos az elszámolási egység e valutára történő átváltásakor megfigyelt piaci árfolyamával."

A bank alapokmánya új, 7. cikk (3) bekezdésével összhangban, a következőről is határoztak:

"a bank elszámolási egységének kiszámítására alkalmazott módszer megegyezik az európai elszámolási egység meghatározásáról és átszámításáról szóló, az Európai Közösségek Tanácsa által 1975. április 21-i határozatában elfogadott módszerrel."

a kormányzótanács részéről

K. Heinesen

az elnök

H. Lenaert

a titkár

--------------------------------------------------
A Tanács határozata

(1978. október 30.)

az Európai Gazdasági Közösség és a Nemzetközi Fizetések Bankja között a középlejáratú pénzügyi támogatási szabályok alapján fennálló tagállami követelések mobilizálásáról szóló, levélváltás formájú megállapodás megkötéséről

(78/897/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a legutóbb a 78/49/EGK határozattal [1] módosított, középlejáratú pénzügyi támogatási mechanizmus létrehozásáról szóló, 1971. március 22-i 71/143/EGK tanácsi határozatra [2] és különösen annak 1. és 4. cikkére,

tekintettel a Bizottság ajánlására,

tekintettel a Monetáris Bizottság 1978. február 28-i véleményére,

mivel azon esetekben, amikor a középlejáratú pénzügyi támogatási rendszer keretében hitelezői pozícióban lévő egy vagy több tagállam fizetési mérlege tekintetében nehézségeket tapasztal vagy ilyen súlyos nehézségek fenyegetik, a 78/49/EGK határozat lehetőséget nyújt az ilyen tagállam vagy tagállamok fennálló követeléseinek mobilizálására; mivel a rendelkezés úgy szól, hogy a követelések mobilizálása végrehajtható többek között refinanszírozás útján a rendszeren kívülről, a tagállamok más nemzetközi szervezetekkel összehangolt intézkedése vagy az ilyen szervezetekkel kötött megállapodás útján;

mivel a Nemzetközi Fizetések Bankja az a szervezet, amely képes ilyen refinanszírozás nyújtására,

A KÖVETKEZŐKÉPPEN HATÁROZOTT:

1. cikk

(1) Az Európai Gazdasági Közösség és a Nemzetközi Fizetések Bankja között a tagállamoknak a középlejáratú pénzügyi támogatási szabályok alapján fennálló követeléseinek mobilizálásáról szóló, levélváltás formájában megkötött megállapodást a Közösség részéről ezennel jóváhagyja.

(2) A megállapodás szövegét mellékletként e határozathoz csatolták.

2. cikk

A Tanács elnöke felhatalmazást kap a megállapodás Közösséget kötelező aláírására jogosult személy kijelölésére.

Kelt Luxembourgban, 1978. október 30-án.

a Tanács részéről

az elnök

J. Ertl

[1] HL L 14., 1978.1.18., 14. o.

[2] HL L 73., 1971.3.27., 15. o.

--------------------------------------------------
A Bizottság határozata

(1977. december 23.)

a ragadós száj- és körömfájás tekintetében a 64/432/EGK irányelvre vonatkozó egyes részletes szabályokról

(78/78/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 77/98/EGK irányelvvel [1] módosított, a szarvasmarhafélék és sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelvre [2] és különösen annak 4b. cikke első és utolsó bekezdésére,

mivel annak érdekében, hogy a néhány tagállamban már elért egészségügyi színvonal ne csökkenjen, a 4b. cikk azon tagállamokat, amelyekben meghatározott feltételek fennállnak, és különösen azokat, amelyek a betegség ellen védőoltásban részesített állatokat nem engednek be a területükre, felhatalmazza arra, hogy az Állat-egészségügyi Állandó Bizottság eljárása szerint meghatározandó időtartamon át különleges egészségügyi feltételeket állapítsanak meg az állatoknak a területükre történő behozatalára vonatkozóan;

mivel az említett időtartam kezdete után született állatok esetében érvényesül a legnagyobb mértékű garancia a ragadós száj- és körömfájást illetően, különösen azon tagállamok számára, amelyek e betegségtől mentesek, és nem engedélyezik területükön a betegség elleni védőoltást;

mivel a fent említett időtartamnak kielégítő egészségügyi garanciát kell nyújtania; mivel az egyéves időtartam elegendőnek tekinthető;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 64/432/EGK irányelv 4b. cikkének első bekezdésében megállapított időtartam, amelynek során a tagállamok a területükön többé hivatalosan nem engedélyeznek ragadós száj- és körömfájás elleni védőoltást, egy év.

2. cikk

Az 1. cikkben említett időtartam után született állatok a Közösségen belül az említett irányelv 4b. cikke A. szakaszának (1) bekezdésében megállapított feltételek mellett forgalmazhatók.

3. cikk

Ennek a határozatnak a tagállamok a címzettjei.

Kelt Brüsszelben, 1977. december 23-án.

a Bizottság részéről

Finn Gundelach

alelnök

[1] HL L 26., 1977.1.31., 81. o.

[2] HL 121., 1964.7.29., 1977/64. o.

--------------------------------------------------
A Bizottság határozata

(1978. július 26.)

a járványos betegségek jegyzékének a 72/462/EGK irányelvvel összhangban való létrehozásáról

(78/685/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a szarvasmarhafélék, a sertések és a friss hús harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [1] és különösen annak 12. cikke (3) bekezdésének c) pontjára és 29. cikkére,

mivel szükség lehet arra, hogy egy állatszállítmány minden egyedét levágják és megsemmisítsék, amennyiben azok a Közösség területére érkezéskor valamely járványos betegség tüneteit vagy gyanúját mutatják, különösen olyan betegségek esetében, amelyek a Közösségben nem fordulnak elő, annak érdekében, hogy az emberek és állatok egészségét megőrizzék, és elkerüljék azokat a nagyon súlyos következményeket, amelyek egy ilyen betegségnek a Közösségen belüli megjelenéséből vagy elterjedéséből eredhetnek;

mivel az e határozatban előírt intézkedés összhangban van az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A Közösség területére való behozatalra bemutatott állatszállítmány minden egyedét levághatják és megsemmisíthetik, ha azok a Közösség területére érkezést követően a 72/462/EGK irányelv 12. cikke (1) bekezdésének megfelelően elvégzett egészségügyi vizsgálat során az e határozat mellékletében felsorolt járványos betegségek valamelyikének tüneteit vagy gyanúját mutatják.

2. cikk

Ennek a határozatnak a tagállamok a címzettjei.

Kelt Brüsszelben, 1978. július 26-án.

a Bizottság részéről

Finn Gundelach

alelnök

[1] HL L 302., 1972.12.31., 28. o.

--------------------------------------------------

MELLÉKLET

Sertés: | Ragadós száj- és körömfájás: a vírus minden típusa Klasszikus és afrikai sertéspestis Sertések hólyagos betegsége Fertőző sertésbénulás |

Szarvasmarhafélék: | Ragadós száj- és körömfájás: a vírus minden típusa Keleti marhavész |

--------------------------------------------------
A Tanács határozata

(1978. december 21.)

az Európai Gazdasági Közösség, a Közösség tagállamai és a Nemzetközi Fejlesztési Társulás közötti megállapodás megkötéséről

(79/195/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a Bizottság javaslatára,

mivel az egyrészről az Európai Gazdasági Közösség és a Közösség tagállamai, másrészről a Nemzetközi Fejlesztési Társulás között Brüsszelben, 1978. május 2-án aláírt megállapodást meg kell kötni,

A KÖVETKEZŐKÉPPEN HATÁROZOTT:

1. cikk

Az Európai Gazdasági Közösség, a Közösség tagállamai és a Nemzetközi Fejlesztési Társulás közötti megállapodást a Közösség nevében a Tanács jóváhagyja.

A megállapodás szövegét csatolták e határozathoz.

2. cikk

A megállapodás jóváhagyásról szóló értesítés az említett megállapodás V. cikkének 2. szakaszával összhangban történik [1].

3. cikk

Ezt a határozatot az Európai Közösségek Hivatalos Lapjában ki kell hirdetni.

Kelt Brüsszelben, 1978. december 21-én.

a Tanács részéről

az elnök

Otto Graf Lambsdorff

[1] Ez a megállapodás annak V. cikke 3. szakaszával összhangban 1979. január 1-jén lépett hatályba.

--------------------------------------------------
A Tanács határozata

(1979. május 8.)

az oktatási, tudományos és kulturális anyagok importjáról szóló megállapodás jegyzőkönyvének elfogadásáról

(79/505/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a Bizottság ajánlására,

mivel a Firenzei Megállapodás néven ismert megállapodás, amely az oktatási, tudományos és kulturális anyagok importjáról szól, s amelyet az UNESCO kezdeményezésére dolgoztak ki, a könyvek, kiadványok és oktatási, tudományos és kulturális anyagok szabad áramlásának elősegítésére irányul; mivel e célból a megállapodás többek között tartalmazza az ilyen árucikkek importját terhelő vámok alkalmazásától való eltekintésre vonatkozó rendelkezést;

mivel az UNESCO 19. általános konferenciája 1976. november 26-án jegyzőkönyvet fogadott el a Firenzei Megállapodáshoz kapcsolódóan annak érdekében, hogy kiterjesszék a vámmentességet számos olyan árucikkre, amely addig ki volt zárva abból; mivel ezt a jegyzőkönyvet – noha a megállapodást kiegészítő jogforrást képez – különálló jogszabálynak kell tekinteni;

mivel a jegyzőkönyv rendelkezései – a jegyzőkönyv (16) bekezdésének a) pontja által nyújtott lehetőségek igénybevételétől függően – összhangban vannak az Európai Gazdasági Közösség céljaival; mivel ennélfogva kívánatos e jegyzőkönyv elfogadása és az egyidejű nyilatkozattétel a (16) bekezdés a) pontjának megfelelően,

A KÖVETKEZŐKÉPPEN HATÁROZOTT:

1. cikk

(1) Az Európai Gazdasági Közösség nevében elfogadásra kerül az oktatási, tudományos és kulturális anyagok importjáról szóló megállapodás 1976. november 26-i jegyzőkönyve.

A jegyzőkönyv szövegét mellékelték e határozathoz.

(2) A jegyzőkönyv aláírásakor kinyilvánításra kerül, hogy a Közösségre nézve

- a II. és IV. rész,

- a C 1., F, G és H melléklet nem kötelező.

2. cikk

A Tanács elnöke felhatalmazást kap a Közösséget kötelező jegyzőkönyvet aláíró személy kijelölésére.

3. cikk

A Tanács elnöke letétbe helyezi a jegyzőkönyv (14) bekezdésének c) pontjában előírt elfogadási okmányt.

Kelt Brüsszelben, 1979. május 8-án.

a Tanács részéről

az elnök

P. Bernard-reymond

--------------------------------------------------
A Tanács határozata

(1978. december 18.)

a Vámegyüttműködési Tanács 1978. június 13-i, az áruk vámtarifákban történő osztályozására vonatkozó nómenklatúráról szóló egyezmény XIV. cikk a) és XVI. cikk d) pontjainak módosítására vonatkozó ajánlásának az elfogadásáról

(79/6/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre, és különösen annak 28. és 113. cikkeire,

tekintettel a Bizottság ajánlására,

mivel a kilenc tagállam az áruk vámtarifákban történő osztályozására vonatkozó nómenklatúráról szóló 1950. december 15-i brüsszeli egyezményben Szerződő Fél; mivel a közös vámtarifa ezen a nómenklatúrán alapul;

mivel a Vámegyüttműködési Tanács javaslatokat tehet a Szerződő Felek számára az egyezmény módosítására; mivel a Vámegyüttműködési Tanács 1978. június 13-án javaslatot tett az egyezmény XIV. cikk a) és XVI. cikk d) pontjainak módosítására;

mivel az egyezmény rendelkezései szerint minden javasolt módosítás szövegtervezetét a belga külügyminisztérium közli az összes Szerződő Féllel és minden aláíró vagy csatlakozó állam kormányával, és a szöveg elfogadottnak tekintendő abban az esetben, ha a közlés napjától számított hat hónapon belül a Szerződő Felek részéről ellenvetés nem érkezik; mivel ellenvetések hiányában a módosítás a hivatkozott időszak letelte után hat hónappal hatályba lép;

mivel a belga külügyminisztérium az 1978. június 13-i módosítás szövegét 1978. június 30-án 1978. július 1-jei hatállyal közölte; mivel abban az esetben, ha a szöveg egészével vagy egy részével kapcsolatosan ellenvetés nem érkezik be, a javaslatot 1978. december 31-én elfogadottnak kell tekinteni, és a javaslat 1979. július 1-jén hatályba lép;

mivel a javaslat semmilyen részével kapcsolatosan ellenvetés nem érkezett be;

A KÖVETKEZŐKÉPPEN HATÁROZOTT:

Egyedüli cikk

A Vámegyüttműködési Tanács 1978. június 13-i, az áruk vámtarifákban történő osztályozására vonatkozó nómenklatúráról szóló egyezmény XIV. cikk a) és XVI. cikk d) pontjainak módosítására vonatkozó ajánlása 1979. július 1-jén kezdődő hatállyal történő alkalmazásra elfogadást nyert.

Kelt Brüsszelben, 1978. december 18-án.

a Tanács részéről

az elnök

H.-D. Genscher

--------------------------------------------------